Margot Torp (S), 2000-04-25:
Lovforslaget er Danmarks bidrag til med forhåbentlig rettidig omhu at skåne vores efterkommere for de helt uoverskuelige konsekvenser, den stadig stigende udledning af drivhusgasser har på den klimatiske udvikling i verden, en udvikling, som især vil ramme de lande hårdt, der har bidraget mindst til miseren og samtidig har de færreste ressourcer til at ruste sig mod konsekvenserne.
Danmark er et af de lande i verden, der pr. indbygger, udleder mest CO2 til atmosfæren, og vi er også et af de lande, der mest ansvarligt har påtalt nødvendigheden af at tage fat på det problem nu, hvor det måske endnu kan nås at afbøde de værste virkninger af mange års venden det blinde øje til.
Derfor er det indlysende, at vi selv må gøre alt, hvad vi kan, for at leve op til de forpligtelser, vi har påtaget os, bl.a. gennem Kyotoaftalerne.
CO2-udslippet kan nedbringes på flere måder.
Energibesparelserne er en af de fornuftigste metoder, og derfor ser Socialdemokratiet med stor tilfredshed på det her lovforslag.
Til forskel fra tidligere love om energibesparelser, der altid har været temmelig situationsbestemte, så lægger L 241 op til en langt mere overordnet og vidtgående politik på området, der sikrer, at indsatsen for energibesparelser bliver prioriteret og koordineret.
Lovforslaget beskriver, hvordan indsatsen til fremme af energibesparelser kan organiseres, og fastlægger ministerens bemyndigelse til at sikre, at udmeldte målsætninger rent faktisk nås.
Det er ikke nogen helt let øvelse i et stadig mere liberaliseret energimarked at skabe efterspørgsel efter energibesparende teknologier.
Men - og nu vil jeg gerne være lidt lyrisk - det er i forsøget på det umulige, at grænserne for det mulige flyttes.
Erkendelsen af sammenhængen mellem marked og teknologiudvikling blev Folketingets Energiudvalg grundigt belært om, da vi i sommeren 1998 besøgte USA.
Adskillige videnskabsfolk og miljøpolitikere dér udtrykte misundelse
over Danmarks evne til at skabe en hjemlig efterspørgsel efter miljøvenlige energiteknologier.
Det at få skabt et marked for energibesparende teknologier fandt amerikanerne
, og det er jo præcis, hvad vores miljøminister er i gang med.
Lovforslaget fastlægger rammer for den overordnede planlægning af energibesparelser.
Konkretiseringen af den ønskede politik på energispareområdet sker ved miljø- og energiministerens årlige redegørelse om energibesparelser med udmeldinger af konkrete målsætninger for de forskellige sektorer.
Som noget nyt etableres lokale energispareudvalg, der skal medvirke til, at hele indsatsen prioriteres og koordineres ordentligt.
I Socialdemokratiet har vi forståelse for, at energiministeren mener, at indsatsen skal finansieres af sektoren selv, og at netselskaberne derfor er tillagt en central rolle i at fremme energibesparelser, men vi er helt opmærksomme på, at det er vigtigt, at energiministeren har en lang række beføjelser til at sikre, at der sker det fornødne samarbejde med kommunerne om inddragelse af »Agenda 21«-aktiviteter og med lokale og regionale ressourcepersoner og organisationer på miljø- og energiområdet.
Danmarks position i verden på vedvarende energi-området kan i høj grad føres tilbage til netop sådan nogle lokale ildsjæle, som sikrede, at vi fravalgte atomkraft og satsede på kraftvarme m.v. Det er vigtigt, at vi bevarer engagement og demokrati i energiforsyningen. Vi er også godt tilfredse med, at der indføres regler om energibesparelser i statslige og kommunale institutioner og i selvejende institutioner, som det offentlige har snor i.
Og vi vil gerne rose Folketingets Præsidium for, at vi er blevet medlem af A-klubben.
Socialdemokratiet er tilfreds med, at indsatsen for energimærkninger styrkes, og vi tror på, at lovforslag nr. L 241 vil bidrage til, at Danmark når de ønskede CO2-målsætninger og på samme tid sikrer, at vi fortsat er helt i front på verdensmarkedet for bæredygtig energiteknologi og knowhow med hensyn til at tilrettelægge og gennemføre energipolitik, som sætter lande i stand til at leve op til deres internationale forpligtelser på energiområdet.
Det vil der jo være efterspørgsel efter og dermed også arbejdspladser i mange år fremover.